Fagseminar

**Proveniens. Eiersignaturer, eiermerker og eiernotater i eldre bøker.**

Foredragsholdere:

**Øivind Berg**, forskningsbibliotekar Nasjonalbiblioteket: *«Systema naturæ» - en norsk opplysningsprests naturhistoriske arbeidsbok.*

Øivind Berg vil vise Nasjonalbibliotekets unike eksemplar av Carl von Linnés epokegjørende verk «Systema Naturae» som har tilhørt Spydebergpresten Jacob Nicolai Wilse. Wilses kommentarer, notater og skisser viser hvordan et vitenskapelig verk kunne brukes, og dette samspillet mellom forfatterens trykte tekst og brukerens håndskrevne tilføyelser skaper et fascinerende bokhistorisk objekt.

**Bård Frydenlund**, direktør ved Eidsvoll 1814: *«…Passende til wort kiære Norges fremtidige Wel.» Boksamlingenes betydning for den norske revolusjonen i 1814.*

Bård Frydenlund viser hvordan Carsten Ankers og andre eidsvollsmenns boksamlinger, bøker og boklesing ga inspirasjon til nye idéer og store revolusjonære omveltninger.

**Bente Lavold**, forskningsbibliotekar Nasjonalbiblioteket: *Religiøse bøkers vandringer mellom kvinner på 1600-tallet.*

I et eksemplar av Christian 4. bibel fra 1633 i Nasjonalbibliotekets eie, har Mette Madsdatter skrevet navnet sitt med prydelig skrift og tilføyd at hun er den rette eier av boken. I tillegg til å undersøke hvem Mette Madsdatter var og om hun eide flere bøker vil Bente Lavold se på eksempler som viser hvordan bøker vandret fra kvinne til kvinne.